# Màscares de capa

El diàleg Afegiu una màscara

Visió general

  Es pot afegir una màscara de transparència a cada capa, que defineix quines parts de la capa són transparents o opaques. A això li diem màscara de capa. Una màscara de capa té la mateixa mida i el mateix nombre de píxels que la capa a la qual s'adjunta. Cada píxel de la màscara es pot acoblar amb un píxel a la mateixa ubicació de la capa. La màscara és un conjunt de píxels en escala de grisos. Els píxels amb un valor 0 són negres i donen una transparència completa al píxel acoblat a la capa. Els píxels amb el valor màxim (ja sigui 1,0 o 255) són blancs i donen opacitat total al píxel acoblat a la capa.

  Per a crear una màscara de capa feu clic-dret sobre la capa per a obrir el menú contextual i seleccioneu Afegeix una màscara de capa en el menú. Apareix un diàleg que inicialitza el contingut de la màscara:

  - Blanc (opac del tot): la màscara és blanca en el diàleg de capes. Així, tots els píxels de la capa són visibles en la finestra de la imatge ja que pintar la màscara de blanc fa completament visibles els píxels de la capa. Es pintarà de negre per a fer els píxels transparents.

  - Negre (transparent del tot): la màscara és negra en el diàleg de les capes. Així, la capa és completament transparent ja que pintar la màscara de negre fa transparents els píxels de la capa. Pintar-la de blanc traurà la màscara, i els píxels de la capa esdevindran visibles.

  - Canal alfa de la capa: la màscara s'inicia d'acord amb el contingut del canal alfa de la capa.

  - Transfereix el canal alfa de la capa: fa el mateix que l'opció anterior, excepte que també restableix el canal alfa de la capa a una opacitat completa.

  - Selecció: la màscara s'inicia segons els valors de píxel que es troben a la selecció actual.

  - Còpia en escala de grisos de la capa: la màscara s'inicialitza segons una representació en escala de grisos dels valors de píxels de la capa.

  - Canal: la màscara de capa s'inicialitza amb una màscara de selecció que hàgiu creat abans, emmagatzemada en el diàleg dels canals.

  - Inverteix la màscara: aquesta casella permet invertir la màscara: el negre esdevé blanc i el blanc esdevé negre.

  Quan es crea la màscara, apareix com una miniatura al costat de la mateixa capa. Podeu seleccionar la capa o la màscara per a editar-la fent clic a les seves respectives miniatures. L'element actiu té una vora blanca (que pot no ser clarament visible quan teniu una màscara blanca).

  Quan treballeu amb màscares, és una bona idea mantenir el diàleg de capes visible, perquè només mirant el llenç no es pot veure si la capa o la màscara estan actives.

  Prement Alt (o Ctrl Alt i fent clic a la miniatura de la màscara de capa) és equivalent a l'ordre Mostra la màscara de capa: la vora de la màscara de capa es torna verda. Si polseu Ctrl la vora és vermella i el resultat és equivalent a l'ordre Desactiva la màscara de capa. Per a tornar a la vista normal, repetiu l'última operació. Aquestes opcions són per a major comoditat en el vostre treball.

Exemple de màscara de capa

  Una capa amb màscara de capa

  Aquesta imatge té una capa de fons amb una flor i una altra capa blava, completament opaca. S'ha afegit una màscara de capa a la capa blava. En la finestra de la imatge, la capa blava roman visible perquè una màscara blanca fa visibles els píxels de la capa.

  Pintant la màscara de capa

  La màscara de capa està activa. Pinteu-la amb un color negre, que fa transparent la capa: la capa subjacent es fa visible.

Màscara de capa
Màscares Màscara de capa